
Εκπαίδευση εργαζομένων του Δήμου Κιλκίς στις Πρώτες Βοήθειες 
Με πρωτοβουλία του Δήμου Κιλκίς πραγματοποιείται την Τετάρτη 16 Σεπτεμβρίου στις 10:00 στο Συνεδριακό Κέντρο Κιλκίς ενημέρωση και πρακτική εκπαίδευση των υπαλλήλων του Δήμου στις Πρώτες Βοήθειες. 
Την εκπαίδευση θα υλοποιήσει το ΕΚΑΒ – Εθνικό Κέντρο Άμεσης Βοήθειας Κιλκίς και κατά τη διάρκειά της, εξειδικευμένο προσωπικό του φορέα θα παρουσιάσει τις βασικές αρχές και πρακτικές για την αντιμετώπιση επειγόντων περιστατικών, παρέχοντας στους συμμετέχοντες χρήσιμες γνώσεις για την παροχή πρώτων βοηθειών μέχρι την άφιξη εξειδικευμένης ιατρικής βοήθειας. 
Η γνώση των βασικών πρώτων βοηθειών αποτελεί ένα σημαντικό εφόδιο, ιδιαίτερα στον χώρο εργασίας, όπου η έγκαιρη και σωστή αντίδραση σε ένα έκτακτο περιστατικό μπορεί να αποδειχθεί καθοριστική.
Η συγκεκριμένη εκπαιδευτική πρωτοβουλία ενισχύει τη συνολικότερη προσπάθεια του Δήμου Κιλκίς για την προαγωγή της υγείας, την πρόληψη και την ενίσχυση της ασφάλειας και της υγιεινής στον χώρο εργασίας αλλά και στην κοινότητα.
Παράλληλα, συμβάλλει στην καλλιέργεια μιας σύγχρονης και ασφαλούς εργασιακής κουλτούρας, ενισχύοντας την ετοιμότητα των εργαζομένων και την ικανότητά τους να ανταποκρίνονται αποτελεσματικά σε περιστατικά που ενδέχεται να προκύψουν τόσο στον εργασιακό χώρο όσο και στην καθημερινή ζωή.
Η εκδήλωση είναι ανοιχτή και για τους πολίτες και εντάσσεται στη δράση ‘’Επισκέπτης Υγείας και Υγιεινή της Εργασίας: Ευρωπαϊκά Πρότυπα – Ελληνική Πραγματικότητα’’. 
